पाएं अपने शहर की ताज़ा ख़बरें और फ्री ई-पेपरडाउनलोड करें
उदयपुर । पुलिस ने अंबा वेरी स्थित एक घर में नकली नोट छापने का कारखाना पकड़ा। भूपालपुरा थाना पुलिस ने इस गोरखधंधे में चार आरोपियों को गिरफ्तार कर इनसे 92 हजार 750 रुपए बरामद किए। गिरोह के दो सदस्य घर में कम्प्यूटर, स्कैनर, कलर प्रिंटर, पेपर शीट सहित अन्य उपकरण से नोट छापते और दो इन्हें बाजार में चलाते थे। एसपी हरिप्रसाद शर्मा ने बताया कि गिरोह के मास्टर माइंड अंबा वेरी (डबोक) निवासी रामलाल पुत्र फतेह लाल मेघवाल, भट्टियानी चौहट्टा निवासी चतर सिंह पुत्र बदन सिंह, बलीचा (गोवर्धन विलास) निवासी विष्णु पुत्र लहरी लाल खटीक और लक्ष्मण लाल पुत्र रतना गमेती को गिरफ्तार किया गया है। इनके घर से पुलिस ने नकली नोट बनाने में काम आने वाला सामान, सौ, पांच सौ और एक हजार वाले 92 हजार 750 रुपए के नोट जब्त किए हैं।
डेढ़ साल में चला दिए 15 लाख के नकली नोट
नकली नोट बनाने वाला गिरोह डेढ़ साल से सक्रिय था। इस दरमियान इसके सदस्यों ने 15 लाख रुपए मूल्य के सौ, पांच सौ और हजार रुपए के नकली नोट बाजार में चला दिए।
एडिशनल एसपी तेजराज सिंह ने बताया कि गिरोह का गोरखधंधा उदयपुर संभाग में चल रहा था। मुख्य आरोपी रामलाल फोटोग्राफी और कंप्यूटर डिजाइनिंग में माहिर है। वह असली नोट के हू-ब-हू प्रिंट निकाल लेता था। एक कागज पर सौ रुपए के तीन नोट स्कैन कर छापे जाते थे। रामलाल के खिलाफ डबोक थाने में नकबजनी और हाथीपोल में धोखाधड़ी के मामले दर्ज हैं।
गांधी जी की एंबोज्ड इमेज नहीं दिखती थी
नकली नोट असली नोट की तरह दिखते थे, लेकिन इनमें वाटर मार्क (नोट के बायीं ओर खाली जगह) पर महात्मा गांधी की एंबोज्ड इमेज नहीं दिखती थी। आरोपी लेजर प्रिंटर से नोट के प्रिंट पर चमकीली पट्टी भी ले आते थे। रात में नोटों की छपाई करने के बाद प्रिंट पेपर को चतर सिंह के घर सफाई से काटा जाता था। इसके बाद दोपहर में इन नोटों को बाजार में चलाया जाता। आरोपियों ने गोरखधंधे की शुरुआत में नकली नोट के व्यापार के लिए गुजरात के एक व्यक्ति से नकली नोट मंगवाए थे। इसमें इन्हें साठ हजार रुपए का नुकसान हुआ। इसके बाद कोरल ड्रॉ सॉफ्टवेयर की मदद से नकली नोट छापने शुरू कर दिए।
एक दिन में चला दिए सौ के तीन नोट
गिरोह का सदस्य विष्णु खटीक नकली नोट चलाने बाजार में निकला था। वह मंगलवार को बीएन कॉलेज ग्राउंड पर चल रहे मेले में पहुंचा। बीस रुपए का एंट्री टिकट खरीदने के लिए उसने सौ रुपए का नोट कर्मचारी का थमाया। यह नकली था, लेकिन टिकट देने वाले मनीष कुमार ने ज्यादा ध्यान नहीं दिया और 80 रुपए लौटा दिए। विष्णु इसी दिन विष्णु दो बार और मेले में गया और हर बार एक-एक टिकट के लिए सौ-सौ के नोट ही दिए। शाम को कैश कलेक्शन के वक्त मनीष को तीन नोट नकली मिले। उसे तीन बार आने वाले विष्णु पर शक हुआ। उसने अगले दिन विष्णु के फिर आने का इंतजार किया। बुधवार की शाम विष्णु आया तो मनीष ने पुलिस को इत्तला कर दी। गिरफ्तारी के साथ विष्णु की जेब से सौ-सौ के छह नोट मिले। पूछताछ में उसने साथियों के नाम भी उगल दिए।
इन्होंने की कार्रवाई : गिरफ्तारी और बरामदगी की कार्रवाई पुलिस उपाधीक्षक अनंत कुमार के नेतृत्व में थानाधिकारी सतीश मीणा, एसआई दयाराम, कांस्टेबल बनवारी, देवेन्द्र, गोवर्धन, संग्राम सिंह, कमलेश, विश्वेंद्र, मोहम्मद अख्तर और गणेश सिंह की टीम ने की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn